《运有荣枯行》
宋代·释文珦

运有荣枯，道有隆污。
吉凶福祸，相为乘除。
历览旧载，变灭纷如。
或以贫残，或以逼诛。
莫知其端，为之长吁。
予少愚蠢，不能奔趋。
翛然物表，与古为徒。
彼是两忘，乃道之枢。
庶几中庸，匪疾匪徐。
不事王侯，不游国都。
高尚其事，猗那其居。
烟霞冲澹，松竹扶疎。
来往忘机，山泽之癯。
荷裳芰制，可曳可娄。
竺坟鲁诰，可卷可舒。
逍遥林壑，宁畏简书。
临清坐茂，洽比禽鱼。
自守玄默，死生弗渝。
安时处顺，其乐只且。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。